RA TAROGA NA ITABAGONE
Na Cava Meu Kauaitaka Kina na Noqu iSulusulu?
E tukuni iko nomu isulusulu, ya na vuna e bibi kina mo kauaitaka na ka o dara. Na cava e tukuna me baleti iko nomu isulusulu?
Tolu na rai cala, kei na sala mo vorata kina
iMatai ni rai cala: Me lewa nomu isulusulu na tabana ni itukutuku.
E kaya e dua na goneyalewa o Theresa: “Na levu ni itukutuku ni veivoli e biu mai me baleta e dua na mataqali isulu, e vakavuna meu via muria na isulusulu va ya ena so na gauna. Na levu ga ni nomu vakasamataka na itaba ni isulu o raica, na levu ga ni nomu vinakata na isulu va ya.”
E sega ni bacani ira ga na yalewa na itukutuku ni veivoli. E kaya na ivola The Everything Guide to Raising Adolescent Boys: “E bacani ira tale ga vakalevu na tagane na itukutuku ni veivoli. Sa ra tekivu taketetaki ira sara ga na gonetagane na dauveivoli nira se gone.”
Ka mo cakava: E kaya na iVolatabu: “Na tamata yalowai e vakabauta na vosa kece, ia o koya e yalomatua e vakasamataka na nona ilakolako kece.” (Vosa Vakaibalebale 14:15) O rawa ni muria na ivakavuvuli ya ena nomu vakalewa vinaka na itukutuku ni veivoli o raica. Kena ivakaraitaki, ni o raica na itukutuku ni veivoli e vakaraitaki kina na isulu “veivagarogaroi,” e vinaka mo taroga:
‘O cei ena yaga vakalevu vua keu muria na isulusulu ya?’
‘Na cava ena tukuna me baleta noqu ivakarau ni bula?’
‘Vakacava qori dina na noqu ivakarau ni bula kei na ka au vakavulici kina?’
Vakatutu: Vakaraica vinaka me dua na macawa na itukutuku ni veivoli kei na ka e vakaraitaki ena so tale na tabana ni itukutuku me baleta na isulu. Na ivakarau ni bula cava e uqeta? Vakacava e vakaraitaki ena itukutuku ni dodonu mo muria e dua na ivakarau sa ra muria tiko e levu? E kaya e dua na goneyalewa o Karen: “E kaukaua na veivakamuai me rairai vinaka kina e dua, dara na isulu totoka qai vakaraitaka na maresa ni yagona. Era kila qori o ira na dau vakarautaka na itukutuku ni veivoli ra qai taketetaki ira vakalevu na itabagone.”
iKarua ni rai cala: Muria na isulusulu sa takalevu tu nikua mo taleitaki kina.
E kaya e dua na gonetagane o Manuel: “Ni taka vou mai e dua na mataqali isulusulu, sa macala ga nira na muria e levu. Ke o sega ni muria, o na vakalewai.” E tokona qori e dua na goneyalewa o Anna: “Na levu wale ga ni nona vinakata e dua me taleitaki e lai muria kina na mataqali isulusulu e taka vou mai.”
Ka mo cakava: E tukuna na iVolatabu: “Kua ni muria na ivakarau ni veika vakavuravura qo.” (Roma 12:2) O rawa ni muria na ivakavuvuli qori ni o raica na nomu isulu qai taroga:
‘Au digitaka vakacava na noqu isulu?’
‘E bibi meu dara na isulu e cakava mai e dua e kilai levu?’
‘Au dau via vakadrukai ira eso tale ena noqu isulusulu?’
Vakatutu: Kua ni leqataka e vou se taleitaki nomu isulusulu, se madra qai sega ni taleitaki. E bibi cake me kilai ni o nuidei, o rawa ni vakatulewa ga vakataki iko. Qori ena vukei iko mo lomavakacegu qai sega ni nuiqawaqawataka na ka mo cakava mo taleitaki kina.
iKatolu ni rai cala: Levu ga ni kena ‘veivagarogaroi, kena vinaka.’
E kaya e dua na goneyalewa o Jennifer: “Meu tukuna vakadodonu, au dau via dara sara ga ena so na gauna na isulu e veivagarogaroi, me vaka na kena e rui lekaleka, kabita na yago, qai ka lalai.”
Ka mo cakava: E kaya na iVolatabu: “Me kua ni kemuni idivi na veika e sau . . . me kemuni idivi ga na tamata e loma.” (1 Pita 3:3, 4) Ni o muria na ivakasala qori, vakacava e vinaka cake na isulu e dreta na mata se na itovo e tara na loma ni tamata?
Vakatutu: Ena vukei iko vakalevu ena nomu vakatulewa me baleta ‘na isulusulu’ na yalomalumalumu. Era na rairai sega ni duavata kei na vakasama qori e levu nikua. Ia vakasamataka ga va qo:
Drau sa bau veitalanoa kei na dua e dau levu nona vosa qai tukutukuni koya? Ena rairai sega sara ga ni kidava o koya ni sa votivoti toka vei iko na ka e cakava!
Qori tale ga na ka ena yaco ke o sega ni qarauna nomu isulusulu. Na isulu o dara ena vakavuna nodra vakaraici iko eso tale. E rawa sara ga nira nanuma ni veilecayaki tu nomu bula, o nanuma ni o dua na ka. E rawa tale ga ni vakauitukutuku cala nomu isulusulu.
Saga mo yalomalumalumu, ena vukei iko qori mo qarauna nomu isulusulu. E kaya e dua na itabagone o Monica: “E sega ni tukuni mo vakaisulu vakataki ira na bubu mo vakaraitaka kina ni o yalomalumalumu. E bibi ga mo veidokai, qai kua ni cakava na ka o na beci kina.”
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn